Γεώργιος Ι. Οικονομίδης

Ο Γεώργιος Οικονομίδης του Ιωάννη (1854-1933) ήταν Έλληνας πολιτικός από την Ήπειρο. Ήταν γιος του Ιωάννη Οικονομίδη του Γεωργίου, γερουσιαστή της Πελοποννησιακής Γερουσίας. Συγγραφέας του βιβλίου Ἡ ἐξαγορά τοῦ Βουργαρελίου καί τό πρόβλημα της όπου εξιστορεί την προσπάθεια των κατοίκων του Βουργαρελίου να εξαγοράσουν τα κτήματα της περιοχής, τον 19ο αιώνα.

Βιογραφικό 

Γεννήθηκε στην Άρτα το 1854. Αποφοίτησε με άριστα από την Ζωσιμαία Σχολή των Ιωαννίνων. Οι γονείς του ήταν, ο Ιωάννης Οικονομίδης και η Ελένη Μπότσαρη, κόρη του ήρωα της Ελληνικής Επανάστασης του 1821, Μάρκου Μπότσαρη, της ομώνυμης οικογένειας των Μποτσαραίων στην Άρτα.

Ενυμφεύθη (1879) την Μαρουσώ Λαμπράκη του Δημητρίου (εγγονή του προ-επαναστατικού ήρωα Κατσαντώνη). Ήταν πατέρας του βουλευτή Άρτας & Πρεβέζης & Λευκάδος Κωνσταντίνου Γ. Οικονομίδη (1881-1950), παππούς του βουλευτή Άρτας Κωνσταντίνου Ν. Παπαδημητρίου (1914-2006) και προπάππους του βουλευτή Άρτας Ελευθερίου Κ. Παπαδημητρίου. Διατηρούσε στενή προσωπική φιλία με τον Πρωθυπουργό Χαρίλαο Τρικούπη.

Πολιτική σταδιοδρομία 
Εκλέχθηκε έξι φορές δήμαρχος Θεοδωρίας Άρτας (περιοχής των ορεινών Τζουμέρκων) επί 17 έτη και κατήλθε ως υποψήφιος βουλευτής Άρτας, στις εκλογές της 16ης Απριλίου 1895, στις εκλογές της 20ης Φεβρουαρίου 1905, στις εκλογές της 28ης Νοεμβρίου 1910 και στις εκλογές της 11ης Μαρτίου 1912. 

Κατά την ομαδική σφαγή από της κατοχικές δυνάμεις, την 15η και 16η Αυγούστου 1943 στο Κομμένο Άρτας, εκ των απογόνων του Γεωργίου Οικονομίδη εξετελέσθηκαν οι Γεώργιος Σιμεντζής και η κόρη του Παναγιώτα και εκ της οικογενείας της Θεοδοσίας Λάμπρου Ζορμπά εξετελέσθηκαν άπαντες.

Πηγές 
 Εθνική Βιβλιοθήκη της Ελλάδος (ΕΒΕ) - Γενική Συλλογή ΕΒΕ: Πύργος Βιβλίων - Εξώστης 2ου - Αντίγραφο: 2722/1976 - Αρίθμηση/Χρονολογία: 1 - Συλλογή: Γενική Συλλογή - Barcode/Rfid: 00320033 - Ἡ ἐξαγορά τοῦ Βουργαρελίου καί τό πρόβλημα της / Γεωργίου Ιωαν. Οικονομίδου; ἔκδοσις - πρόλογος - ἐπιμέλεια ὑπό Κων/νου Ν. Παπαδημητρίου, έκδοση 1972. 
 Αδαμάντιος Πεπελάσης: ΑΓΡΟΤΙΚΗ ΤΡΑΠΕΖΑ ΤΗΣ ΕΛΛΑΔΟΣ - ΝΤΟΚΟΥΜΕΝΤΑ - ΤΟ ΕΝ ΗΠΕΙΡΩ ΑΓΡΟΤΙΚΟΝ ΖΗΤΗΜΑ (1882) / Η ΔΗΜΟΚΟΠΙΑ ΑΓΩΝΙΖΟΜΕΝΗ ΝΑ ΔΗΜΙΟΥΡΓΗΣΕΙ ΑΓΡΟΤΙΚΟΝ ΖΗΤΗΜΑ (1882) / Η ΕΞΑΓΟΡΑ ΤΟΥ ΒΟΥΡΓΑΡΕΛΙΟΥ - 3η επανέκδοση - σελ. 5 
 ΕΓΚΥΚΛΟΠΑΙΔΕΙΑ ΠΑΠΥΡΟΣ - ΛΑΡΟΥΣ - ΜΠΡΙΤΑΝΝΙΚΑ (1996), Τόμος 46, λήμμα Γεώργιος Ι. Οικονομίδης και λήμμα Ιωάννης Γ. Οικονομίδης. 
 Φώτιος Χρυσανθόπουλος, επιμ. (1888) - Βίοι Πελοποννησίων ανδρών και των εξώθεν εις την Πελοπόννησον ελθόντων κληρικών, στρατιωτικών και πολιτικών των αγωνισαμένων τον αγώνα της επαναστάσεως. Αθήνα 1888: Σταύρος Ανδρόπουλος, Τυπογραφείο Π. Δ. Σακελλαρίου. 
 Σπυρίδων Λάμπρος: Περιοδικὸ - ΝΕΟΣ ΕΛΛΗΝΟΜΝΗΜΩΝ, τεῡχος ΣΤ’ (1909) σελ. 225-29.
 Γιάννης Καλπούζος: "ΙΜΑΡΕΤ - ΣΤΗ ΣΚΙΑ ΤΟΥ ΡΟΛΟΓΙΟΥ" (2008), εκδόσεις Μεταίχμιο.

Παραπομπές

Έλληνες πολιτικοί
Πολιτικοί του 19ου αιώνα